Kragskepe tref nóg 'n struikelblok | Netwerk24
Deur Bloomberg 13 Junie 2021 18:31
'n Kragskip van die Turkse maatskappy Karpowership, wat as voorkeurbieër gekies is in die regering se noodkragtender. Foto: Karpowership
Die goedkeuring van sy projek in Saldanhabaai, aan die weskus van Suid-Afrika, is gestaak sodat die bewerings wat Green Connection, 'n omgewingsorganisasie sonder winsbejag, in 'n klag maak, ondersoek kan word, het Karpowership Saterdag in antwoord op 'n navraag gesê.
Dit is onduidelik wanneer die goedkeuringsproses hervat sal word.
Die departement van omgewingsake het die klag op 31 Mei ontvang. Green Connection beweer onderwatergeraas wat verband hou met 'n aanleg wat Karpowership beplan om in die baai aan te lê, sal seelewe en visvangery ontwrig.
Die kennisgewing van die departement is die jongste struikelblok wat Karpowership in die gesig staar, wat in Maart gekies is as 'n voorkeurbieër om teen Augustus volgende jaar ongeveer 1 220 megawatt se krag te voorsien uit drie kragskepe wat aan die land se kus vasgemeer sal word.
Die toekenning is gekritiseer omdat dit die land 20 jaar lank verbind aan die gebruik van fossielbrandstowwe en 'n sake-organisasie 'n regsmening bekom het wat bevind het dat die maatskappy dalk nie toegelaat kan word om sy skepe aan die kus vas te anker nie.
'n Bieër wat verloor het in die tender het ook 'n hofgeding begin oor korrupsie. Karpowership het korrupsie ontken.